Omnibus presentes litteras inspecturis, J. Senon. archidiaconus, in Domino salutem. Noverint universi quod constitutus in nostra presencia Renaudus, presbyter de Poiliaco, recognovit quod prioratus de Senam consuevit percipere in ecclesia de Poiliaco, in quatuor festis annualibus, scilicet in Assumptione Beati-Marie, in festo Omnium-Sanctorum, in Nativitate Domini, in Purificatione Beate-Marie, omnes oblationes que fiunt in dicta ecclesia, diebus dictarum solempnitatum, ab omnibus hominibus qui messem tenentur solvere presbytero supradicto, oblationes inquam panis, pecunie, et candele, quas vel alias homines capituli Senon., vel aliquis de omnibus familiis predicte ville de Polliaco non tenentur solvere prioratui supradicto, sicut coram nobis dixit Renaudus, presbyter supradictus. Actum, anno Gracie millesimo ducentesimo octavo-decimo, mense augusto.